b"\n_START_ARTICLE_\nJo\xc5\xbeef Mislej\n_START_SECTION_\nIzgradnja samoraslega filozofskega sistema\n_START_PARAGRAPH_\nGimnazijo, \xc5\xa1tudij filozofije (1773-80) in dve leti bogoslovja je kon\xc4\x8dal v Ljubljani, nato \xc5\xa1tudiral na Dunaju astronomijo in pozneje medicino. Do prihoda Jo\xc5\xbeefa Kalasanca Likavca je na Gra\xc5\xa1ki univerzi predaval filozofijo, ni mu pa uspelo dobiti mesto docenta. Leta 1819 se je preselil na Dunaj, kjer si je pridobil sloves kot zdravnik, a vendar ga je osebno zdravni\xc5\xa1ka praksa ovirala pri izlo\xc5\xbeitvi filozofskega sistema. S filozofijo se je zato z velikimi te\xc5\xbeavami ukvarjal zgolj zasebno. Skozi pol stoletja je od skromnih dija\xc5\xa1kih za\xc4\x8detkov, preko zrelih let, ko je ustvaril glavnino, pa vse do starosti postopoma ustvaril obse\xc5\xbeen filozofski sistem z nelo\xc4\x8dljivimi teolo\xc5\xa1kimi, matemati\xc4\x8dnimi in psiholo\xc5\xa1kimi prvinami. _NEWLINE_\xc4\x8ce so mnogi filozofi Boga in najvi\xc5\xa1je resni\xc4\x8dnosti dojemali misti\xc4\x8dno, onkraj zmo\xc5\xbenosti izrekanja, jih je Jo\xc5\xbeef Mislej poskusil razumeti matemati\xc4\x8dno. Njegov matemati\xc4\x8dno-ontolo\xc5\xa1ki sistem temelji na vpra\xc5\xa1anju pravi\xc4\x8dnosti, kvantitativnem urejanju razmerij vsega obstoje\xc4\x8dega in v vztrajnem dvomu o splo\xc5\xa1ni veljavnosti  na\xc4\x8dela izklju\xc4\x8denega tretjega (na\xc4\x8delo protislovja, lat. exclusi tertii). Naloga proto-matematike, kakor je imenoval novo univerzalno vedo, je, da odkrije prabistvo vsega, to prabistvo pa je na\xc5\xa1el v Bogu, kot enoti substancialnosti in duhovnosti. V odnosu med razumom in vero je prisodil prvenstvo veri, o razumu pa je sodil, da je z matemati\xc4\x8dnimi metodami v podporo veri, zato je v  svoje matemati\xc4\x8dno-ontolo\xc5\xa1ke raziskave vpletal kr\xc5\xa1\xc4\x8danstvo, kot tisto vero, ki ima enotni pratemelj s proto-matematiko. Poleg Aristotelove dialektike in na\xc4\x8dela \xc2\xbbizklju\xc4\x8denega tretjega\xc2\xab\xc2\xa0 je Mislej  zavrnil tudi Heglovo dialektiko, ki ji je o\xc4\x8dital, da je le besedno osnovna, medtem ko je sam poiskal matemati\xc4\x8dne pratemelje ontolo\xc5\xa1ke enotnosti in dialekti\xc4\x8dnega poenotenja vsega, ki ga ne moremo razdeliti na dihotomi\xc4\x8dni  red nasprotij. Med neskon\xc4\x8dnim in kon\xc4\x8dnim obstaja sovpadanje, ki ga po novem uvaja z logi\xc4\x8dnim na\xc4\x8delom 'vklju\xc4\x8ditve tretjega' (lat. inculsi tertii) in ta vmesni \xc4\x8dlen je konkretna oseba, v pratemelju pa Kristus sam, po katerem se vesoljstvo tolma\xc4\x8di in ocenjuje._NEWLINE_Z nauki si je pridobil tudi svoj krog prijateljev in u\xc4\x8dencev, ki jim je tolma\xc4\x8dil svoj sistem, a na nobenega ni idejno trajno vplival.  Slovencem  je Misleja leta 1891 prvi predstavil  filozof in literarni teoretik Janko Pajk. Z njegovo mislijo so se poglobljeno ukvarjali \xc5\xa1e filozofinja Alma Sodnik, Frane Jerman in Ivo Urban\xc4\x8di\xc4\x8d."